ടെസ്റ്റിലെ ഒന്നാം നമ്പർ ടീമാണ് ഇന്ത്യ . എന്നാൽ ദക്ഷിണാഫ്രിക്കയിലും ഇംഗ്ലണ്ടിലും ഇന്ത്യയ്ക്ക് പരമ്പര കിട്ടിയില്ല . വീണ്ടുമൊരു വിദേശ പരമ്പരയ്ക്കായി ഓസ്ട്രേലിയയിലേക്ക് പറക്കുമ്പോൾ അതുകൊണ്ടുതന്നെ ആരാധകർ ആകാംക്ഷയിലാണ് . സൌരവ് ഗാംഗുലിയുടെ നേതൃത്വത്തിൽ 2003 - 04 പര്യടനത്തിൽ 1 - 1ന് സമനില നേടിയതാണ് കങ്കുരുക്കളുടെ നാട്ടിൽ ഇന്ത്യയുടെ മികച്ച ടെസ്റ്റ് വിജയം . ആ ചരിത്രം തിരുത്താണ് കോലിപ്പട ഇറങ്ങുക . എന്നാൽ പരമ്പരയ്ക്ക് പുറപ്പെടും മുൻപ് ഇന്ത്യൻ ടീമിന് ഒരു നിർദേശം നൽകുകയാണ് നായകൻ കോലി . ഇന്ത്യയുടെ വാലറ്റം പ്രതീക്ഷക്കൊത്തുയരണമെന്ന് കോലി പറയുന്നു . ഇന്ത്യയുടെ പര്യടനത്തിൽ ഇംഗ്ലണ്ടിനെ പല മത്സരങ്ങളിലും രക്ഷിച്ചത് വാലറ്റത്ത് ഇംഗ്ലീഷ് യുവ ഓൾറൌണ്ടർ സാം കുരാൻറെ ചെറുത്തുനിൽപായിരുന്നു . നടന്നുകൊണ്ടിരിക്കുന്ന ശ്രീലങ്കക്കെതിരായ രണ്ടാം ടെസ്റ്റിൽ ആദ്യ ഇന്നിംഗ്സിൽ ഇംഗ്ലണ്ടിനെ കരകയറ്റിയതും 64 റൺസെടുത്ത കുരാൻറെ ഇന്നിംഗ്സാണ് . എതിർ താരങ്ങൾ മികച്ച സ്പെല്ലുമായി തുടങ്ങിയാൽ മുൻനിരയ്ക്ക് ബാറ്റിംഗ് ശ്രമകരമാകും . മധ്യനിരയ്ക്ക് കുറച്ചുകൂടി ബാറ്റിംഗ് എളുപ്പമാകും . എന്നാൽ ഇംഗ്ലണ്ടിൽ കണ്ടതുപോലെ വാലറ്റത്തിൻറെ പ്രകടനം നിർണായകമാകം . ഇംഗ്ലണ്ടിൻറെ വാലറ്റം ഇന്ത്യയുടേക്കാൾ മികച്ചതായിരുന്നു . ഇതാണ് പരമ്പരയിൽ വഴിത്തിരിവായത് . അതിനാൽ വാലറ്റം ഭയമില്ലാതെ ബാറ്റ് ചെയ്യേണ്ടതുണ്ടെന്നും ഇന്ത്യൻ നായകൻ പറഞ്ഞു .